叔弼云履常不飲故不作詩勸履常飲
作者：蘇軾
朝代：宋

paragraphs: 我本畏酒人，臨觴未嘗訴。
平生坐詩窮，得句忍不吐。
吐酒茹好詩，肝胃生滓污。
用此較得喪，天豈不足付。
吾儕非二物，歲月誰與度。
悄然得長愁，爲計已大誤。
二歐非無詩，恨子不飲故。
强爲釂一酌，將非作愁具。
成言如皎日，援筆當自賦。
他年五君詠，山王一時數。